Uthuset til ekteparet Waage, som har stått siden 1947, ble forrige lørdag delt i to. Den delen av uthuset som stod på naboens tomt ligger nå som pinneved i hagen til ekteparet.

Det var Budstikka som først omtalte striden mellom ekteparet Waage og Arne Vigeland på Nesøya i Asker.

– Det er jo forferdelig. Vi trodde ikke på det da vi fikk høre om det. Vi er sjokkerte, sier Wenche Waage (66) til NRK på telefon fra Spania.

Bitter nabostrid

Bakgrunnen er en uenighet med nabo Arne Vigeland (40). Vigeland mener uthuset står på deler av hans eiendom.

Han har i lengre tid krevd at ekteparet skulle rive bygget. I sommer ga han beskjed om at han ville rive huset selv, dersom ekteparet ikke gjorde det selv.

– Vi sa nei til å rive. Advokaten vår ga han beskjed om at hvis han gjorde det ble det politianmeldelse, forklarer Waage til NRK.

Artikkelen fortsetter under video

SE VIDEO: Mens familien var på ferie kuttet naboen uthuset deres i to. Du trenger javascript for å se video. SE VIDEO: Mens familien var på ferie kuttet naboen uthuset deres i to.

Lørdag 5. april begynte Vigeland likevel å rive uthuset. Ekteparet fikk telefon fra en nabo, som fortalte at han var i i gang med rivingen. De kontaktet politiet, men arbeidet ble ikke stanset.

Ifølge Waage ba politiet Vigeland om ikke å foreta seg noe før mandag. Men da mandagen kom var huset delt i to.

– Han eier en bit av vår tomt hvor uthuset ligger. Det er omtrent to meter ytterst på østsiden. Både kommunen og fylkesmannen har sett på saken, men begge mente saken var for liten til at de skulle ta den.

Artikkelen fortsetter under bildet

ATELIER: Huset har tidligere blitt brukt som soverom. Før lørdag ble det brukt som uthus og atelier. Foto: Kaja Figenschou / NRK

– Umulig med dialog

Hun har ikke vært i kontakt med naboen etter at uthuset ble delt i to.

– Nei, det er ikke mulig å ha noe dialog med ham i det hele tatt. Han sier bare at det er hans tomt.

Nå vurderer hun om de skal reise hjem.

– Det er ikke mye vi kan gjøre, men det er ikke noe hyggelig å være her i Spania heller. De siste fire dagene har vi sittet i telefon med venner og advokater. Vi har også tatt kontakt med kommunen, men det er lite de kan gjøre siden dette er privatrettslig.

Waage har ingen formening om hvor store verdier som gikk tapt da uthuset fra 1947 ble revet. Familien bruker huset til atelier og oppbevaring.

– Alt som hang på veggene ligger hulter til bulter. Nedbør har også ført til at mye er ødelagt. Det er helt grusomt.

I SJOKK: Ifølge Monica Waage har saken vært veldig tøff for foreldrene hennes. Foto: Kaja Figenschou / NRK

– Vi hadde blant annet gressklipper og dyrt verktøy stående der. Dessuten var det bøker og fotoalbum fra døtrene våre.

Døtrene til ekteparet Waage var onsdag på eiendommen for å se på skadene.

– Vi er i sjokk. Dette er helt absurd, sier Monica Waage til NRK.

Ifølge datteren har saken vært veldig tøff for foreldrene.

– Mamma er oppvokst her. Dette føles som et overgrep for dem. Naboene her har vært gode venner i alle år, helt til Vigeland flyttet inn, hevder Monica Waage overfor NRK.

– Jeg har retten på min side

Arne Vigeland oppførte sitt hus i 2008. Men det er først de siste årene at nabokranglene skal ha eskalert, ifølge Budstikka.

Arne Vigeland hevder han har dokumentasjon på at uthuset er ulovlig oppført og at han derfor ikke har gjort noe galt.

– Jeg har ikke revet noe uthus. Jeg har redusert en redskapsbod med 12 kvadratmeter, sier Arne Vigeland til NRK.

Vigeland hevder han også har tilbudt seg å bytte vekk eiendommen der uthuset står oppført, med en annen del av ekteparets eiendom. Det har ikke ekteparet ønsket.

– Jeg har vært veldig løsningsorientert i denne saken. Dette er en privatrettslig strid, og jeg har retten på min side.

Utover dette ønsker ikke Vigeland å kommentere påstandene fra Waage.

Delingen av uthuset falt ikke i god jord hos Asker Høyre. Vigeland som er Høyre-politiker og sitter i styret i Nesøya krets av Asker Høyre, ble onsdag kontaktet av leder i Nesøya krets og bedt om å trekke seg fra sine tillitsverv, noe han har gjort, skriver Budstikka.